Ľ. Vážny, minister dopravy, pôšt a telekomunikácií SR: (2009-06-18):
Ďalej transponovať Smernicu Európskeho parlamentu a Rady č. 2001/77/ES o podpore elektrickej energie vyrobenej z obnoviteľných zdrojov na vnútornom trhu s elektrickou energiou, ktorá už bola predtým transponovaná do iných existujúcich právnych predpisov. Cieľom návrhu je ustanoviť, resp. zlepšiť podmienky výroby elektriny z obnoviteľných zdrojov energie a z vysoko účinnej kombinovanej výroby. Podpora je pritom smerovaná na zdroje s menším inštalovaným výkonom, čo je v súlade s princípom rovnomernejšieho rozloženia decentralizovaných zdrojov na území Slovenskej republiky. Návrhom zákona sa odstraňuje bariéra krátkej garancie cien, ktorá spôsobovala nízky nárast výroby elektriny z týchto zdrojov. Preto sa pre výrobcov elektriny, spĺňajúcich podmienky tohto zákona, navrhuje dlhodobá garancia cien v hodnote 15 rokov od uvedenia zariadenia na výrobu elektriny do prevádzky. Takto stanovená dlhodobá garancia sa vzťahuje na výkupnú cenu, ktorú bude určovať Úrad pre reguláciu sieťových odvetví, ako aj na povinný odber takto vyrobenej elektriny distribučnou sústavou. Výrobcovi takejto elektriny z návrhu zákona vyplýva nárok na prednostné pripojenie svojho zariadenia do regionálnej distribučnej sústavy, na prednostný prístup do distribučnej sústavy, na prednostný prenos, na prednostnú distribúciu a dodávku elektriny bez ohľadu na výkon zariadenia. Návrhom sa tiež upravujú práva a povinnosti výrobcu špecifického druhu elektriny z obnoviteľného zdroja energie, ktorým je biometán. Biometán návrh zákona definuje ako upravený bioplyn, ktorého technické parametre sú porovnateľné s technickými parametrami zemného plynu. Výrobca biometánu, ktorého povinnosťou je zabezpečiť kvalitu a meranie množstva dodaného bioplynu, má pritom podľa návrhu zákona právo na prednostnú distribúciu bioplynu do distribučnej plynárenskej siete. Návrhom zákona sa rovnako upravuje vydávanie potvrdení o pôvode elektriny z obnoviteľných zdrojov energie a z vysoko účinnej kombinovanej výroby a potvrdení o pôvode biometánu, ktoré vydáva Úrad pre reguláciu sieťových odvetví a ktoré slúžia pre výrobcov ako doklady pre nárok na podporu výroby elektriny. Na základe uvedeného je možné v súlade s limitmi, ktoré dáva európska legislatíva, riešiť niektoré možné zmeny v návrhu zákona vo vzťahu k limitom inštalovaných výkonov a limitom objemu výroby podporenej výkupnými cenami, ako aj ďalšie, s týmto súvisiace zmeny. Pri riešení bol bratý do úvahy vzťah výrobcov elektriny k dodávkam tepla pre bytovo-komunálny sektor. Prijatie návrhu zákona bude mať pozitívny vplyv na životné prostredie, a to znížením emisií skleníkových plynov do ovzdušia, značný pozitívny dopad na naplnenie záväzných cieľov v oblasti využívania obnoviteľných zdrojov energie v roku 2020 a bude mať tiež priaznivý dopad na podnikateľské prostredie prostredníctvom podpory výstavby a rekonštrukcie zariadení na využívanie obnoviteľných zdrojov energie a zariadení na kombinovanú výrobu. Návrh zákona je v súlade s Ústavou Slovenskej republiky a ostatnými všeobecne záväznými právnymi predpismi, ako aj s medzinárodnými zmluvami, ktorými je Slovenská republika viazaná. Vážený pán podpredseda Národnej rady Slovenskej republiky, vážené panie poslankyne, páni poslanci, dovoľujem si požiadať o schválenie predloženého návrhu zákona. Ďakujem za pozornosť.